Jongman op Pta-kleinhoewe vermoor | Maroela Media
ŉ 25-jarige man is Maandag op ŉ kleinhoewe buite Pretoria vermoor. Die voorval het by ŉ onderneming wat vee verkoop, langs die R511 in Laezonia in die weste van Centurion, plaasgevind.
“Die Erasmia-polisie en veiligheidswagte van Fidelity Security het omstreeks 10:00 gereageer nadat ŉ alarm by die onderneming afgegaan het. Die man se liggaam is in ŉ plas bloed aangetref. Hy het skietwonde aan sy bolyf opgedoen en is deur paramedici op die toneel dood verklaar,” het konst. Tumisang Moloto, woordvoerder van die Erasmia-polisie, gesê.
Volgens Moloto dui inligting wat aan die polisie gegee is, daarop dat twee verdagtes vroeër die oggend op die kleinhoewe gesien is. “Skote is gehoor in ŉ kamer wat as kantoor gebruik word. Die eienaar was nie tydens die voorval daar nie en niks word vermis nie.”
Die man wat geskiet is, is ŉ werknemer by die onderneming. Sy naam mag nie bekend gemaak word voordat sy naasbestaandes van sy dood in kennis gestel is nie.
Die polisie ondersoek ŉ saak van moord. Die motief vir die moord is nog nie bekend nie.
Moloto het ŉ beroep op die publiek gedoen om die naaste polisiestasie te bel as hulle meer inligting oor die voorval het.
Tragies!! En die “polisie” vra die publiek vir inligting? Net Nóg n onopgeloste moordsaak in suid afrika… :*-(
Belaglik om altyd op die publike staat te maak, en dan met die meriete weg te stap.. Baie hartseer om te dink dat lewe in Suid Afrika minder as niks beteken nie… uiters skandalig… Sterkte aan die familie en friende…